AIŠKINAMASIS RAŠTAS

Dėl siūlymo uždarajai akcinei bendrovei „Molėtų vanduo“ išpirkti vandens tiekimo ir nuotekų tvarkymo infrastruktūros objektus iš jų savininko

1. Parengto tarybos sprendimo projekto tikslai ir uždaviniai:

Sprendimo projekto tikslas – siūlyti uždarajai akcinei bendrovei „Molėtų vanduo“išpirkti iš fizinio asmens viešajam geriamojo vandens tiekimui ir nuotekų tvarkymui reikalingus ir tinkamus geriamojo vandens tiekimo ir nuotekų tvarkymo infrastruktūros objektus, esančius Molėtų r. sav., Luokesos sen., Luokesos k. (toliau – infrastruktūros objektai).

1. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

1. Laukiami rezultatai:

Siūlomi išpirkti infrastruktūros objektai siekiant aprūpinti abonentus ir vartotojus viešojo geriamojo vandens tiekimo ir (arba) nuotekų tvarkymo, paviršinių nuotekų tvarkymo paslaugomis.

1. Lėšų poreikis ir jų šaltiniai:

Lėšų poreikis – 191 640 Eur, finansavimo šaltinis - UAB „Molėtų vanduo“lėšos.

1. Kiti sprendimui priimti reikalingi pagrindimai, skaičiavimai ar paaiškinimai.

Lietuvos Respublikos geriamojo vandens tiekimo ir nuotekų tvarkymo įstatymas reglamentuoja, kad geriamojo vandens tiekimo ir nuotekų tvarkymo infrastruktūra, skirta viešajam geriamojo vandens tiekimui ir nuotekų tvarkymui, nuosavybės teise turi priklausyti savivaldybei arba viešajam geriamojo vandens tiekėjui ir nuotekų tvarkytojui. Vadovaujantis Geriamojo vandens tiekimo ir nuotekų tvarkymo infrastruktūros objektų išpirkimo tvarkos aprašo, patvirtinto Lietuvos Respublikos Vyriausybės 2007 m. sausio 29 d. nutarimu Nr. 88 „Dėl geriamojo vandens tiekimo ir nuotekų tvarkymo infrastruktūros objektų išpirkimo tvarkos aprašo patvirtinimo“ (toliau – Aprašas), nustatyta tvarka, infrastruktūra savivaldybės institucijos iniciatyva turi būti iki 2027 m. gruodžio 31 d. perduota savivaldybei arba viešajam geriamojo vandens tiekėjui ir nuotekų tvarkytojui ar paviršinių nuotekų tvarkytojui.

Molėtų rajono savivaldybės administracija, vadovaudamasi Aprašu, gavusi UAB „Molėtų vanduo“ išvadą, kad infrastruktūros objektai atitinka nustatytus kriterijus, ir turto vertinimo ataskaitą, teikia sprendimo projektą siūlyti UAB „Molėtų vanduo“išpirkti iš fizinio asmens viešajam geriamojo vandens tiekimui ir nuotekų tvarkymui reikalingus ir tinkamus infrastruktūros objektus.